
	Κύκλος διαλέξεων με θέμα

«Προς την Επανάσταση και τη συγκρότηση του Ελληνικού Κράτους»

Διάλεξη της Αναπληρώτριας Καθηγήτριας Ιστορίας στο Τμήμα Ιστορίας και Αρχαιολογίας του Εθνικού Καποδιστριακού Πανεπιστημίου Αθηνών κ. Μαρίας Ευθυμίου
Προεπαναστατικά κινήματα στον ελληνικό χώρο κατά την Τουρκοκρατία
στο Σπίτι της Κύπρου

Το Σπίτι της Κύπρου και η Εταιρεία Μελέτης Έργου Ιωάννη Καποδίστρια, στο πλαίσιο του δεύτερου κύκλου διαλέξεων με τον γενικό τίτλο: «Προς την Επανάσταση και τη συγκρότηση του Ελληνικού Κράτους», συνδιοργάνωσαν την Τετάρτη 28 Μαρτίου 2018 στο Σπίτι της Κύπρου, τη διάλεξη της Αναπληρώτριας Καθηγήτριας Ιστορίας στο Τμήμα Ιστορίας και Αρχαιολογίας του Εθνικού Καποδιστριακού Πανεπιστημίου Αθηνών κ. Μαρίας Ευθυμίου με θέμα: Προεπαναστατικά κινήματα στον ελληνικό χώρο κατά την Τουρκοκρατία.
Τους παρευρισκόμενους και την ομιλήτρια καλωσόρισαν η Μορφωτικός Σύμβουλος κ. Μαρία Παναγίδου και ο Νομικός, Ιστορικός Ερευνητής, Πρόεδρος Δ.Σ. της Εταιρείας Μελέτης Έργου Ιωάννη Καποδίστρια κ. Ανδρέας Κούκος ο οποίος υπογράμμισε ότι «η Μαρία Ευθυμίου κατάφερε να βγάλει την Ιστορία από τα αμφιθέατρα και να την προσφέρει με τρόπο προσιτό στον κάθε πολίτη της χώρας».
Στην αρχή της ομιλίας της η κ. Μαρία Ευθυμίου σημείωσε ότι «τα γεγονότα του 19ου αιώνα επειδή είναι  μεγάλα, αποφασιστικά και οργανωμένα συσκοτίζουν αυτό που συνέβαινε τους προηγούμενους αιώνες από την εξέλιξη των Οθωμανών, οι οποίοι είχαν περάσει στα Βαλκάνια και είχαν κατακτήσει μεγάλα τμήματα των Βαλκανίων σχεδόν εκατό χρόνια πριν από την πτώση της Κωνσταντινούπολης το 1453». Συνεχίζοντας μίλησε για την τακτική που χρησιμοποίησαν κατά καιρούς οι Οθωμανοί προκειμένου να διευκολύνουν την επέλασή τους στον ελλαδικό χώρο και παρουσίασε με αναλυτικό τρόπο τα προεπαναστατικά κινήματα στον ελληνικό χώρο. Κατά τη διάρκεια των αιώνων της οθωμανικής κυριαρχίας στην Αν. Μεσόγειο και στη Βαλκανική, στην ελληνική χερσόνησο σημειώθηκαν κινήματα, κατά κανόνα, σε περιοχές εκτεθειμένες στην επαφή με δυτικές δυνάμεις, οι οποίες  επένδυαν σε αυτά, προκειμένου να διευκολυνθεί η δράση τους κατά των Οθωμανών. Το ίδιο συνέβη αργότερα, όταν η Ρωσία άρχισε να διεκδικεί εδάφη της Οθωμανικής Αυτοκρατορίας και να συγκρούεται πολεμικά με αυτήν.
Η Μαρία Ευθυμίου γεννήθηκε στη Λάρισα το 1955. Σπούδασε Ιστορία στο Τμήμα Ιστορίας και Αρχαιολογίας του Πανεπιστημίου Αθηνών και, σε μεταπτυχιακό επίπεδο, στη Σορβόννη. Από το 1981 είναι μέλος του Διδακτικού και Ερευνητικού Προσωπικού του Εθνικού και Καποδιστριακού Πανεπιστημίου Αθηνών. Έχει συγγράψει και επιμεληθεί τρία βιβλία και περί τις εβδομήντα μελέτες και άρθρα σχετικά με την Ιστορία του ελληνικού χώρου κατά την περίοδο της οθωμανικής κυριαρχίας και την Επανάσταση του 1821.

